धर्म का अर्थ और उससे सम्बंधित धारणाओं पर डा. व्यास ने पूरा एक अध्याय इस पुस्तक में सम्मिलित किया है। इसमे अनेक धर्मों की चर्चा की गई है। भारतीय उपखंड में उत्पन्न धर्म भी इसमें शामिल हैं, जैसे , हिन्दू, बौद्ध, जैन और सिख धर्म। इसके अतिरिक्त ताओ धर्म (चीन) कन्फ्यूशियस, शिंटो धर्म (जापान), के बारे में भी काफी कुछ बताया गया है। यहाँ तक की विभिन्न देशों के आदिवासियों के धर्मों का भी ज़िक्र किया गया है। उन्होंने पूर्व और पश्चिम के धर्मों की एक तुलनात्मक सारणी भी उपस्थित की है। इस पूरे अध्ययन के बाद वे इस निष्कर्ष पर पहुंचाते हैं कि अध्यात्म और धर्म ये दो अलग अलग चीजें हैं। सारे धर्म मानव निर्मित हैं जब की अध्यात्म हर व्यक्ति में स्वाभाविक रूप से पाई जाने वाली संवृत्ति है। यह अंतर्मुखी और अनुभूतिजन्य है। लेखक का मत है कि मानव अस्तित्व के लिए धर्म की अपेक्षा कहीं अधिक आवश्यकता अध्यात्म की है। धर्म के लिए युद्ध (धर्म-युद्ध) होते हैं, किन्तु अध्यात्म में युद्ध के लिए कोई स्थान नहीं है, धर्म व्यक्ति को अशांत और अप्रसन्न कर सकते हैं किन्तु अध्यात्म में शान्ति और प्रसन्नता का अहसास है। सच तो यह है कि अध्यात्म का आधार ही मनुष्य की अपनी आत्मा है।